
Rekreációs sportszolgáltatók vizsgálata Eger városában


Azért választottuk ezt a témát, mert kíváncsiak voltunk arra, hogy az egri rekreációs szolgáltatók milyen mozgásos programokat nyújtanak az egri lakosok számára, mit gondolnak a rekreációs szakemberek munkájáról, valamint mennyire tartják fontosnak a különböző korosztályok szerinti rekreációs szolgáltatásokat és a prevenciót.
Ebben a kutatásban ketten vettünk részt, a mi feladatunk a rekreációs szolgáltató helyek felkutatása és interjús kikérdezése. Kutatásunkat 2011 márciusában kezdtük. Első lépésként teaor kódok alapján kerestük ezeket a helyeket, így sikeresen feltérképeztük az egri rekreációs sportszolgáltatókat. Miután ezeket összegyűjtöttük, az interjúk készítését is megkezdtük, bár az elején, sok helyen visszautasítottak minket, de a kezdeti kudarcok ellenére tovább folytattuk a kutatómunkánkat. 2011 novemberében összegeztük az eddig kapott adatokat, majd 2012 szeptemberében ismét folytattuk az interjúk készítését, melyből idén 11 sikeres interjút sikerült rögzítenünk a tavalyi 15 mellé.
A megkérdezettek 61 %-a tud a Magyarországon folyó rekreációs szakemberképzésekről és jó véleménnyel vannak róla. A válaszadók 63%-a gondolja úgy, hogy több ember venné igénybe a rekreációs szolgáltatásokat, ha azok árait csökkentenék, 28%-a pozitívan áll a rekreáció jövőjére nézve, mivel úgy gondolják, hogy fejlődni, javulni fog a helyzete. Az egri rekreációs sportszolgáltatóknak nem az idősebb korosztály a célcsoportja, hanem az ifjak. A rekreáció fejlődésének jövőjére nézve nagyon kedvező a fiatalabb korosztály érdeklődése, mivel Egerben a szolgáltatók 50%-ának a fiatalabb korosztály a célcsoportja. Tapasztalataink szerint az emberek városunkban nyitottak a rekreációs tevékenységekre, csak kellően meg kell hirdetni azokat. Miután az Eszterházy Károly Főiskolán szeptembertől elindult a rekreációs szak, azóta több ember tudja, hogy mit is jelent ez a szó, bár lehet, hogy ez a sok flashmobnak és az egri kreatív csoportnak is köszönhető, hogy rendezvényeikkel behozzák a köztudatba és az emberek mindennapjaiba a rekreációt. Úgy gondoljuk, hogy van jövője a rekreációnak és a rekreációs szakemberképzésnek, mivel a sportszolgáltatók szívesen alkalmaznak rekreátorokat, akiknek kellő szakmai tapasztalata van.
 



